Domnul Victor Ponta a acumulat o putere uriaşă în ultimele luni şi crede că a sosit momentul să se răfuiască cu toţi cei care l-au făcut să piardă alegerile, dar în primul rând cu diaspora.

Toţi dizidenţii din PSD au fost expulzaţi, iar în Parlament guvernul PSD şi-a cumpărat fidelitatea domnilor Gabriel Oprea şi Călin Popescu Tăriceanu, cu ale lor oştiri de mercenari. Preşedintele Iohannis încearcă un model occidental de coabitare instituţională cu primul-ministru, dar cum să crezi că vei avea o relaţie civilizată cu un mitoman notoriu? „Votul din 16 noiembrie este o lecție dureroasă pentru mine, dar probabil venită la momentul oportun. Și, din fericire, cei care pot să învețe din asemenea lecții, au probabil o a doua șansă”, suspina liderul PSD, la 11 zile după ce pierduse prezidenţialele. Vă spun sincer că nu l-am crezut nici o clipă, dar nici nu credeam că nu va învăţa nimic, ba dimpotrivă, va amplifica aroganţa şi reavoinţa cu care a condus România până la 16 noiembrie.

Declaraţiile patetice ale lui Victor Ponta mi-au venit în minte după numirea la conducerea organizaţiei PSD Diaspora a unui individ cercetat penal, care are interdicţie de a părăsi ţara, Cătălin Rădulescu. Pare o afacere sordidă de partid, dar nu este aşa! Stilul brutal al personajului – care în iulie 2014 îi ameninţa pe procurorii de la DNA, scriind “Va veni vremea schimbării și de la Kovesi în jos în DNA vor plăti (…) Vor ajunge acolo unde i-au băgat sau au vrut să bage pe cei nevinovați” – arată că Victor Ponta vrea să gestioneze în forţă relaţia cu românii aflaţi la muncă în străinătate. Vă avertizez de pe acum: noi, cei din diaspora, va trebui să fim pregătiţi pentru tot ce este mai rău. Provocări securiste, diversiuni, tentative de mituire şi de compromitere, infiltrarea organizaţiilor diasporei, precum şi descurajarea şi blocarea pe orice căi a procesului de votare. Numirea lui Cătălin Rădulescu, zis “Berlusconi de Piteşti”, la şefia PSD Diaspora este o sfidare şi o insultă la adresa Diasporei, dar nu este lipsită de logică – vorbesc de logica de grup infracţional a conducerii acestui partid criptocomunist. S-a terminat cu eforturile de captare a bunăvoinţei, de aceea am început arătând că Victor Ponta a depăşit etapa lacrimilor de crocodil şi este tot mai agresiv. Se trece la acţiuni ofensive. Lăsaţi-mă să vă reamintesc doar câteva din mişcările PSD în zona diasporei:

– În funcţia de ministru pentru relaţia cu românii de pretutindeni a fost numit un personaj de la curtea lui Marian Oprişan, fiul unui fost ofiţer de securitate.

– Secretarul de stat din subordinea acestui ministru este un avocat şmecher din Satu Mare, promovat pe filiera unuia din cele mai toxice partide din România, PC, formaţiunea de casă a turnătorului Dan Voiculescu.

– Consulatele – instituţiile care vin în cel mai strâns contact cu diaspora – au fost invadate de rude şi pile ale nomenklaturii PSD. Sunt oameni care nu au decât o şansă, să-i fie fideli lui Ponta. Orice schimbare de regim va însemna că vor zbura înapoi acasă, pe motiv de incompetenţă.

Am vrut să arăt că PSD urmează un plan pentru campania electorală din diaspora. Nu am de unde să ştiu cu precizie ce pregătesc urmaşii Partidului Comunist, instruiţi la şcoala de cadre a lui Ion Iliescu, dar lăsaţi-mă să mă îndoiesc că este spre binele românilor din străinătate. Cei din PSD nu au ce să mai piardă – imensa majoritate a celor de peste hotare nu vor vota cu Ponta sub nici o formă – aşa că se joacă dur. Nu râdeţi şi nu spuneţi că personaje precum Tîlvar sau Cătălin Rădulescu mai mult rău vor face, întrucât vor enerva alegătorii. Poate că se va întâmpla asta, dar mă tem că îi subestimaţi şi greşiţi.

Ceea ce trebuie făcut este să creştem presiunea pentru adoptarea unei legi a votului prin corespondenţă care să permită unui număr cât mai mare de cetăţeni români aflaţi în străinătate să voteze. Să-i bombardăm pe parlamentarii români cu mesaje, să se sperie că vine încă un 16 noiembrie peste ei. Să folosim mediul virtual pentru a cere această lege şi pentru ca ea să fie aplicabilă.

Trei ani de guvernare Ponta ne-au arătat că acest regim nu reacţionează şi nu se corectează decât atunci când este speriat bine de tot!